กลุ่มน้ำมันปาล์มราคาพุ่งยกแผง รับอานิงส์น้ำท่วมภาคใต้
กลุ่มน้ำมันปาล์มราคาพุ่งยกแผง รับอานิงส์น้ำท่วมภาคใต้ มองผลปาล์มสดออกสู่ตลาดจำนวนมากกว่าปกติ เพราะได้น้ำเต็มที่ 
16 ม.ค. 2560

ผู้สื่อข่าวรายงานงานว่า หุ้นกลุ่มน้ำมันปาล์มวิ่งแรงถ้วนหน้านำโดย บริษัท ล่ำสูง (ประเทศไทย) จำกัด (มหาชน) หรือ LST ณ เวลา 11.00 น. อยู่ที่ระดับ 7.60 บาท บวก 1.20 บาท หรือ 18.75%ด้วยมูลค่าซื้อขาย 279.00 ล้านบาท
บริษัท วิจิตรภัณฑ์ปาล์มออยล์ จำกัด (มหาชน) หรือ VPO ณ เวลา 11.00 น. อยู่ที่ระดับ 1.57 บาท บวก 0.04 บาท หรือ 2.61%ด้วยมูลค่าซื้อขาย 12.86 ล้านบาท
บริษัท ยูนิวานิชน้ำมันปาล์ม จำกัด (มหาชน) หรือ UVAN ณ เวลา 11.00 น. ราคาอยู่ที่ 7.50 บาท บวก 0.20 บาท หรือ 2.74% สูงสุดที่ 7.55 บาท ต่ำสุดที่ 7.20 บาท มูลค่าซื้อขายที่ 15.87 ล้านบาท
บริษัท สหอุตสาหกรรมน้ำมันปาล์ม จำกัด (มหาชน) หรือ UPOIC ณ เวลา 11.00 น. ราคาอยู่ที่ 7.45 บาท บวก 0.40 บาท หรือ 5.67% สูงสุดที่ 7.65 บาท ต่ำสุดที่ 7.15 บาท มูลค่าซื้อขายที่ 10.73 ล้านบาท
บริษัท ชุมพรอุตสาหกรรมน้ำมันปาล์ม จำกัด (มหาชน) หรือ CPI ณ เวลา 11.00 น. ราคาอยู่ที่ 2.74 บาท บวก 0.08 บาท หรือ 3.01% สูงสุดที่ 2.82 บาท ต่ำสุดที่ 2.64 บาท มูลค่าซื้อขายที่ 39.79 ล้านบาท
 
บล.เอเซีย พลัส ระบุในบทวิเคราะห์ว่า ปาล์มน้ำมัน ผลผลิตลดลงเช่นกัน เนื่องจากเกิดผลกระทบจากปัญหาน้ำท่วมขังในบางพื้นที่ ทำให้ ชาวสวนเก็บเกี่ยวผลปาล์มสดได้ลดลงจากระดับปกติ  แต่อย่างไรก็ตาม เนื่องจากปัจจุบันยังเป็นช่วงนอกฤดูกาลเก็บเกี่ยว (low season) ผลผลิตที่ลดลงจึงไม่น่าจะกระทบมากนัก แต่เมื่อเข้าสู่ฤดูเก็บเกี่ยวช่วงกลางปี คาดว่าผลปาล์มสดจะออกสู่ตลาดในจำนวนที่มากกว่าปกติ เพราะได้น้ำเต็มที่  
สำหรับโรงงานผลิตน้ำมันปาล์มดิบในตลาด อย่าง UPOIC ยังดำเนินการผลิตได้เป็นปกติ เนื่องจากอยู่ในที่สูง และยังมีลูกค้าของคู่แข่งบางราย ยังหันมาส่งผลปาล์มสดให้ UPOIC มากขึ้น  เนื่องจากโรงงานผลิตน้ำมันปาล์มดิบขนาดเล็กอื่นหยุดดำเนินการผลิตชั่วคราวจากปัญหาน้ำท่วม แต่โดยรวมแล้วปริมาณผลปาล์มสดที่เข้าสู่โรงงานผลิตน้ำมันปาล์มดิบปัจจุบันยังถือว่าลดลงจากช่วงเดียวกันของปีก่อน 
 
บล.ยูโอบี เคย์เฮียน ระบุในบทวิเคราะห์ TVO คาดว่าจะได้รับประโยชน์จากราคาราคาถั่วเหลืองที่เป็นขาขึ้นในปีนี้ประกอบกับการเพิ่มขึ้นของอุปทานไก่ภายในประเทศ
นอกจากนี้จากการคาดการณ์ว่าราคาน้ำมันปาล์มภายในประเทศที่จะเพิ่มขึ้นจากผลกระทบของปัญหาน้ำท่วมในภาคใต้ (เกือบ 90% ของผลผลิตมาจากภาคใต้) จะส่งผลให้ราคาน้ำมันถั่วเหลืองกลับมาเป็นที่สนใจของผู้บริโภคและจะเป็นตัวแปรเพิ่มยอดขายให้กับน้ำมันถั่วเหลืองด้วย ราคาเป้าหมายที่เราให้กับหุ้น TVO คือ 47.75 บาท บนสมมุติฐาน PE 14X 2017 หรือบนค่าเฉลี่ย 5 ปีย้อนหลัง
 
อนึ่ง ก่อนหน้านี้ นายรณกฤต สารินวงศ์ กรรมการผู้จัดการ ฝ่ายวิเคราะห์หลักทรัพย์ บล.เออีซี กล่าวว่า ราคาหุ้นในกลุ่มน้ำมันปาล์มขยับขึ้นทั่วหน้าในเช้านี้ คาดว่าจะเป็นการขึ้นมารับผลจากราคาน้ำมันปาล์มดิบได้พุ่งขึ้นสูงสุดในรอบ 4 ปีครึ่ง และยังมีโอกาสที่จะปรับขึ้นได้อีก เนื่องจากเป็นช่วงฤดูกาล เมื่อ Demand กลับมาแต่การผลิตลดลงไปมาก จากที่ผ่านมาเจอปัญหาภัยแล้ง ทำให้ผลิตไม่ทัน
อย่างไรก็ดี ได้แนะนำหุ้น บมจ.ชุมพรอุตสาหกรรมน้ำมันปาล์ม (CPI) เนื่องจากราคาหุ้นถูกสุด โดยราคาปัจจุบันยังต่ำกว่า Book value ที่มี 2.80 บาท/หุ้น ส่วนหุ้น บมจ.ล่ำสูง (ประเทศไทย) (LST) ก็เล่นเก็งกำไรได้ เพราะสภาพคล่องน้อย และมีกำไรอยู่ ส่วนหุ้น บมจ.วิจิตรภัณฑ์ปาล์มออยล์ (VPO) ก็เล่นตามกระแสราคาน้ำมันปาล์มดิบ